Карлуково

Карлу̀ково е село в България, в община Луковит, област Ловеч.

География

Разположение 
Село Карлуково се намира в Северна България, в западния Предбалкан, в територия с хълмист релеф.

Селото е разположено в Карлуковския карстов район, частично в просичащия района пролом на река Искър, известен в географската литература като Карлуковски пролом. Проломът започва след село Кунино̀ и завършва североизточно от село Реселѐц.

Климат 
Климатът е умереноконтинентален, характеризиращ се с топло лято, студена зима, голяма сезонна амплитуда на температурата на въздуха, пролетно-летен максимум и зимен минимум на общо взето недостатъчните валежи и сравнително устойчива снежна покривка.

Геоморфология 
Поради геоморфоложките условия в Карлуковския карстов район, в землището на Карлуково могат да се наблюдават всички известни карстови форми, включително едно от малкото останали в България карстови блата – Лилов вир (Лилов гьол). Известни са над 600 пещери – хоризонтални и пропастни, сухи и водни. Най-атрактивна е пещерата Проходна, която се слави с най-високия естествен свод на Балканите и със скалния феномен „Окната“. Пещерата Темната дупка е с дължина 215 м и денивелация 44 м.

Екология 
Землището на Карлуково е частично в обхвата на „Карлуковски карст“ – защитена зона в България от екологичната мрежа „Натура 2000“ по Директивата за птиците.

Карлуковският карстов комплекс заедно с Крайпътния ландшафтен парк „Панега“, разположен край Луковит, образуват Геопарк „Искър-Панега“.

Население 
По данни в Националния регистър на населените места, воден от Националния статистически институт, населението на Карлуково е било 2098 души към 1934 г., 2221 души – максимум, към 1946 г., намаляло е двойно до 1090 души към 1992 г. (средно с по 24 – 25 души годишно), след което по-плавно намалява до 722 души към 2018 г. (средно с по 14 – 15 души годишно).

Транспорт 
Карлуково е гара на преминаващата през Карлуковския пролом железопътна линия София – Горна Оряховица – Варна.

Карлуково има пътна връзка с общинския център град Луковит и околните села, а през селата Румянцево и Златна Панега – с европейския път Е83 и автомагистрала Хемус.

История 

Карлуково съчетава природни и исторически забележителности, като районът е населяван от дълбока древност.

Тук по време на Второто българско царство е имало голям манастир, познат под името „Викторова лъка“, около който са възникнали средновековната църква „Успение Богородично“, чиито последен стенописен слой датира от 1602 година, както и скалните манастири „Света Марина“, „Св. Безсребреници Дамян и Козма“ и „Св. Никола“ (Глигора). Заедно с изградения в най-ново време храм „Света Троица“, общият брой на църквите в Карлуково наброява пет – признак на високо културно и историческо наследство по тези земи. В началото на османското владичество, а вероятно и още по времето на Втората българска държава, селото е влизало в кааза (област) Мроморнича (бълг. Мраморница).

Обществени институции 
 Село Карлуково е център на кметство Карлуково.
 Читалище „Дико Илиев“ е действащо читалище, регистрирано под номер 894 в Министерството на културата на Република България. Има библиотека с 11448 тома.

Държавна психиатрична болница – Карлуково 
През 1902 г. на територията на Карлуковския манастир е построен със съгласието на Българската православна църква приют за душевно болни. С този приют се поставя началото на съществуването на Държавната психиатрична болница – Карлуково (ДПБ – Карлуково), чествала през 2012 г. 110-годишния си юбилей. Болницата се намира в близост до гара Карлуково, а църквата „Успение Богородично“ – единствено съхранената част от манастира, остава в пределите ѝ.

Културни и природни забележителности 

Природната забележителност „Карлуковски карстов комплекс" с пещерите: „Темна дупка“; „Проходна“; „Свирчовица“; „Банковица“ и „Хайдушката дупка“ е учредена със Заповед № 2810 от 10 октомври 1962 г. на (тогавашното) Главно управление на горите към Министерския съвет (ГУГ), ДВ бр. 56 от 1963 г. Комплексът е еталонен в Международната програма за произхода и развитието на карста – International Programme of Genesis and Evolution of Karst (PIGEK). Като територия се припокрива частично от Националната екологична мрежа Натура 2000 във връзка с директивите на ЕС за птиците и местообитанията.

Редовни събития

Личности 
 Родени
 Дико Илиев, композитор (1898 – 1984)
 Христо Цанев Карлуковски (1870 – 1956 г.) – индустриалец, основател на фабрика „Енергия“ в Бяла Слатина и общественик, деец на БРСДП (Широки социалисти)
 Димитър Ненчев, (р. 1939), български политик от БКП

Други 
На около 250 м източно от ДПБ – Карлуково, на отсрещния бряг на р. Искър e „кацнал“ на висока скала Националният пещерен дом – Карлуково (Национален пещерен дом „Петър Трантеев“).

Галерия

Бележки и източници

Външни препратки 
 Геопарк Искър-Панега
 Пещера „Проходна“ – Карлуково – Drevnite.com 
 Село Карлуково 
 bulgariancastles.com

Села в област Ловеч
Населени места в община Луковит